Miníngá nyé nâ: “Amú dzé ó bələ́ á ńnə̄m ńtsōgán wálúman ai ayɔ̌ŋ Zāmbá ? Éyɔ̌ŋ bábəbə ǹkɔ́bɔ ǒ ndəm kɔ́bɔ, wasə́m ai ḿbɔ̄án wābɔ tə dúgán lóe ényɔ̄ ó ngátsídan ? 14Bíā bə́sə byǎwú, byǎsigi anə́ mə̄ndím yǎ mádúgǎn kīg fə. Zambá ā kǎd kig bə́ban ńdɔ̄ fə a dzə́ŋ hə məzěn yə̄ nâ ényɔ̄ a ngátsídiban a dúgán zu. 15Ńdɔ̄ ā mə̄ sɔ́ kad māńtí ǹkúkúmá ádzō dī amú bod bə́ ngábɔ̄ nâ mə́ mbáda, ńdɔ etúgā dzóe é ngádzó nâ: “Mayi kɔ́bɔ ai ǹkúkúmá kámāná á wóg ǹkɔ́bɔ̄ étúgā dzíé. 16Amú ńkūkúmá a yi nyî étúgā dzíé á mɔ́ mə́ é mod a dzə́ŋ naa a vaa bíā mɔ́n wama á élīg Zāmbá. 17Etúgā dzóe yádzó nâ ebúg ńtí ǹkúkúmá é bɔ evúvoe. Ǹkúkúmá á nə anə́ Éngəlɛs Zambá, a yəm big ḿbəŋ a yəmə́ fə big ábē. Ǹtondôbə Zambá woe á tɔ̄bɔ́gɔ ai wa.” 18Ǹkúkúmá nyé ai miníngá nâ: “Tə wadím mā é dzam mǎyi wa sílī dī.” Miníngá nyé ai nyé nâ: “Ǹtí ǹkúkúmá wáma á kɔ́bɔ́gɔ́.” 19Ǹkúkúmá nyé nâ: “Yə wɔ́ Yoab ó nə ai wa á é mam mə́sə má ?” Miníngá nyé nâ: “Sɔŋ və anə́ ó və̌, ǎ ńtí ǹkúkúmá, é mam mə́sə̄ yǎ ńtí ǹkúkúmá wama a kɔ́bɔ̄ má mod a sə́ kig dzǎm yála tɔ á ḿbɔ̄ ńnōm, tɔ á ḿbɔ̄ ńgāl, etúgā dzóe Yoab ébēn ńdzɔ̄ é béndé mā, ébēn fɔ̄ɔ̄ ńdzɔ̄ é fūdí étúgā dzóe bíbúg bī ânyu. 20Ású yə̄ nâ á və̄ŋán ádzó dī ńdɔ etúgā dzóe Yoab ǎ bɔ̄ nālá. Ńdɔ̄ á ńtí ǹkúkúmá wama, á nə́ fɔ̄ɔ̄ fəg anə́ Éngəlɛs Zambá, a yəm mam mə́sə yǎ sí.” 21Ǹkúkúmá nyé ai Yoab nâ: “Mazu bɔ̌ nālá. Nɔŋɔ́ é ndómán mod e nə́ Absalom, ó dúgan ai nyé.” 22Ńdɔ fɔ́ɔ́ Yoab a ngálában ai ású á sí ǎ ngálugu ǹkúkúmá, ǎ ngakaŋ nyé, Yoab nyé nâ: “Aná ńgɔ fɔ̄ɔ̄ māyəm nâ mə ngáyén maa á mís móe, ǎ ńtí ǹkúkúmá wama; amú ō wóg ńkɔ́bɔ̄ étúgā dzóe.”